VTE วิ่งฉิว 5% นิวไฮในรอบ 7 เดือน ลุุ้นธุรกิจปี 61 เทิร์นอะราวด์ หลัง Q1 พลิกกำไร 25 ลบ.
VTE วิ่งฉิว 5% นิวไฮในรอบ 7 เดือน ลุุ้นธุรกิจปี 61 เทิร์นอะราวด์ หลัง Q1 พลิกกำไร 25 ลบ. โดยล่าสุด ณ เวลา 11.32 น. อยู่ที่ระดับ 2.08 บาท เพิ่มขึ้น 0.10 บาท หรือ 5.05% สูงสุดที่ระดับ 2.12 บาท ต่ำสุดที่ระดับ 1.98 บาท มูลค่าซื้อขาย 84.93 ล้านบาท
17 พ.ค. 2561

ผู้สื่อข่าวรายงานว่า ราคาหุ้น บริษัท วินเทจ วิศวกรรม จำกัด (มหาชน) หรือ VTE ณ เวลา 11.32 น. อยู่ที่ระดับ 2.08 บาท เพิ่มขึ้น 0.10 บาท หรือ 5.05% สูงสุดที่ระดับ 2.12 บาท ต่ำสุดที่ระดับ 1.98 บาท มูลค่าซื้อขาย 84.93 ล้านบาท โดยราคาหุ้นปรับตัวขึ้นทำจุดสูงสุดในรอบกว่า 7 เดือน นับตั้งแต่ราคาหุ้นปิดที่ระดับ 2.08 บาท เมื่อวันที่ 10 ต.ค.61

ล่าสุดวันนี้ (17 พ.ค. 61) นายศุภศิษฏ์ โภคินจารุรัศมิ์ กรรมการและกรรมการบริหาร บริษัท วินเทจ วิศวกรรม จำกัด (มหาชน) หรือ VTE เปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz.ว่า ผลการดำเนินงานบริษัทในช่วงไตรมาส 1/61 บริษัทพลิกมีกำไร 24.53 ล้านบาท จากช่วงเดียวกันของปีก่อนที่ขาดทุน 47.97 ล้านบาท นอกจากนี้ ในไตรมาส 2 คาดจะมีรายได้จากการติดตั้งเพิ่มเข้ามาอย่างต่อเนื่อง
ทั้งนี้ ปัจจัยหลักที่ทำให้บริษัทสามารถพลิกกลับมามีกำไร มาจากการเพิ่มขึ้นของรายได้จากการขายแผงโซล่าร์ อีกทั้งโครงการโรงไฟฟ้าพลังงานแสงอาทิตย์ ขนาดกําลังการผลิต 220 เมกะวัตต์ (MW) เมืองมินบู ประเทศเมียนมาร์ เฟสที่ 1 โดยเมื่อวันที่ 8 มกราคม 2561 บริษัทฯ ได้ส่งมอบสินค้างวดที่ 1 ให้แก่ผู้ซื้อ (GEP (Myanmar) Company Limited) แล้ว พร้อมทั้งรับรู้รายได้จากการขายคิดเป็นมูลค่าทั้งสิ้น 29.3 ล้านเหรียญ
ขณะที่ปัจจุบันบริษัทมีมูลค่างานในมือ (backlog) อยู่ที่ระดับ 2,200 ล้านบาท ซึ่งทยอยรับรู้รายได้ไปแล้วประมาณ 900 ล้านบาทในช่วงไตรมาส 1/61 ส่วนที่เหลือ คาดว่าจะสามารถทยอยรับรู้ได้ทั้งหมดภายในปีนี้